b'\n_START_ARTICLE_\nKog\n_START_SECTION_\nOpis\n_START_PARAGRAPH_\nKog je razlo\xc5\xbeeno in vinogradni\xc5\xa1ko naselje, ki se razteza na dveh slemenih na nadmorski vi\xc5\xa1ini med 230 m in 325 m. Na vzhodnem slemenu poteka cesta proti Gomili, ki se tam  priklju\xc4\x8di  cesti Ljutomer-Ormo\xc5\xbe. Naselje se deli v Mali in Veliki Kog. Med slemenoma le\xc5\xbei naselje Gru\xc5\xa1kovje. Kog meji na vzhodu na potok \xc5\xa0antavec in mejo s Hrva\xc5\xa1ko, na jugu na La\xc4\x8daves, na zahodu na Vuzmetince in na severu na Gomilo._NEWLINE_Kog le\xc5\xbei na plodnih in ilovnatih tleh. Vinogradi rastejo na zahodni in vzhodni strani, v dolini je nekaj njiv in sadovnjakov, delno raste tudi me\xc5\xa1an gozd gabra, bukve in nekaj hrasta._NEWLINE_V naselju je kulturni dom z dvorano, gasilski dom in krajevne organizacije._NEWLINE_V obmo\xc4\x8dju Koga so na\xc5\xa1li ve\xc4\x8d kamnitih sekir in rimske novce.\n_START_SECTION_\nCerkev svetega Bolfenka\n_START_PARAGRAPH_\nCerkev svetega Bolfenka je bila zgrajena leta 1688 na mestu starej\xc5\xa1e kapele iz leta 1607. Pobudo za gradnjo je dal Matija Mihael Sager, \xc5\xbeupnik pri Sv. Miklav\xc5\xbeu, s prostovoljnim delom in prispevki okoli\xc5\xa1kih ljudi pa so jo dokon\xc4\x8dali . Cerkev so med letoma 1750 (prizidali so dve stranski kapeli) in 1811 pove\xc4\x8dali prezbiterij in prezidali, leta 1929 pa obnovili. Duhovnika so dobili \xc5\xa1ele leta 1788, prvega pravega \xc5\xbeupnika pa sto let kasneje. Med drugo svetovno vojno je bila delno poru\xc5\xa1ena. Do leta 1958 so jo obnavljali. Nekaj baro\xc4\x8dne opreme hranijo v \xc5\xbeupni\xc5\xa1\xc4\x8du. Velika dragocenost za ljudi je kip svetega Antona pu\xc5\xa1\xc4\x8davnika. \xc5\xbdupnija obstaja od leta 1785. _NEWLINE_V vasi stoji tudi kopija stare kapele. V njej so trije kipi: zvezani Kristus iz leta 1662, Kri\xc5\xbeani iz konca 18. stoletja in sveti Urban iz leta 1886.'